Donderdag | 01 Maart | 2018
Vandeesweek se ridder is klein Wilson, die seuntjie wat dr. Myra Marais, ʼn veearts van die Mutale-dierekliniek gered het toe ʼn Brahmanbul van ongeveer 650 kg haar gestorm het. Sy was besig om ʼn siek kalf in te spuit toe die verwoede bul op haar afgestorm het. Wilson het uit die hoek van haar oog verskyn en tussen haar en die bul gaan staan met sy handjie op die bul. Die bul het onmiddellik in sy spore gestop en op sy knieë voor Wilson neergesak.
“Soos iets uit ʼn fliek uit het die bul in sy spore vasgesteek en voor die seuntjie op sy knieë neergesak. Dit was ongelooflik om te sien hoe die seuntjie en die bul mekaar vertrou,” het Myra op ʼn Facebook-inskrywing oor die voorval geskryf.
Vandeesweek se rampokkers is die groep mans wat verlede week vyf polisielede en ʼn soldaat tydens ʼn skietvoorval by die Ngcobo-polisiekantoor vermoor het.
Die polisie het gevolglik tydens ʼn oor-en-weer skietery op die perseel van die Seven Angels Ministries, sewe van die verdagtes doodgeskiet. In ʼn verklaring uitgereik deur die polisie beskryf hulle die Seven Angels Ministries as ʼn sekte. Dié sekte is vermoedelik verantwoordelik vir die afmaai van die ses mense in die polisiekantoor in die Oos-Kaap en word beheer deur sewe broers van die Mancoba-familie en hulle ma. Drie van die sewe broers is tydens die skietery oorlede.
Daar is ook berig dat 100 vroue en kinders na die skietvoorval op die perseel gevind is. Volgens Mzukisi Solani, woordvoerder vir die Oos-Kaapse Departement van Maatskaplike Ontwikkeling het baie van dié mense hul inkomste vir die Mancoba-broers gegee.